text: Jagt på billig benzin
  17 februar 2012 kl. 11.56
  I øjeblikket er det dyrt at tanke benzin på bilen -  men en sydjysk mand viser billisterne vejen til billig benzin.
  - Det er lidt deprimerende at studere benzinpriser i tiden, siger Bent Skovgaard. Han er frivillig prispilot. Det betyder at han indberetter benzinpriser til fdmbenzinpriserne.dk
  Med en blok i bilen kører sydjyden rundt til forskellige tankestationer i nærheden af hjemmet i Christiansfeld.
  Sirligt bliver benzinpriserne noteret på blokken, inden de senere bliver lanceret på nettet.
  - Det bliver lidt en hobby at få tanket min egen bil, så billigt som muligt. Men det er da også rart at kunne hjælpe andre billister, siger Bent Skovgaard.
  
  Erfaren prisspotter
  Bent Skovgaard har været frivillig prispilot i 6 år. I den tid har han indberettet over 27.000 benzinpriser til FDM's hjemmeside. 
  - Jeg holder såmænd bare øje med tankstationerne på min vej, når jeg alligevel er ude at køre. Lige nu er det et temmelig nedslående syn, der venter mig de fleste steder. Priserne er godt nok høje, siger Bent Skovgaard.
  I dag kunne han mange steder notere sig en literpris på over 13 kroner.
  
  Prispilottens gode råd til billig benzin
  - Tank sent om aftenen eller før kl. 10
  - Undgå tankstationer ved motorvejen.
  - Tank i byer med flere tankstationer.
  